Jaga Jazzist

Jaga Jazzist er et eksperimentelt band innen jazz, rock og elektronisk musikk stiftet av Martin Horntveth og Ivar «Ravi» Christian Johansen i Tønsberg i 1994.

Med sine ti musikere og seks album har Jaga Jazzist vært et av de sentrale gruppene i fusjonen mellom jazz og elektronisk musikk, i tillegg til at medlemmene har vært engasjert i en lang rekke musikalske sideprosjekter og ofte bidratt på plateinnspillinger med andre musikere. Bandets to sentrale medlemmer er brødrene Martin og Lars Horntveth, hvor sistnevnte er komponist for de fleste sangene til bandet. 

Etter to innledende EP-utgivelser og Spellemannominasjon i klassen året musikkvideo for «Airborne» ble debutalbumet A Livingroom Hush gitt ut av Warner Music i Norge og solgte overraskende godt. Platen ble lansert av labelen Ninja Tune i England, og kåret til årets jazzalbum 2002 av BBC. Bandet vant dessuten Alarmprisen 2002 i klassen jazz for platen. Gruppa fulgte opp med The Stix, gitt ut av den lille Oslo-labelen Smalltown Supersound, samme år. For dette albumet vant de Alarmprisen 2003, denne gangen i klassen elektronika, og ble nominert til Spellemannprisen 2002 i åpen klasse. Plata What We Must ble gitt ut i 2005 og ble nominert til Spellemannprisen 2005 i åpen klasse, uten å vinne. I starten av 2010 ga de ut nok et album, One-Armed Bandit. For dette albumet vant de sin første Spellemannpris i åpen klasse. Bandet fikk i 2015 Gammleng-prisen i klassen jazz. De har dessuten vært nominert til Spellemannprisen 2015 i åpen klasse for Starfire, Spellemannprisen 2016 i klassen årets musikkvideo for «Prungen» regissert av Christian Mona og Leif Henning Broch Johnsen og Spellemannprisen 2020 i åpen klasse for Pyramid som Lars Horntveth også ble nominert i produsent-klassen for.

Hornseksjonen til Jaga Jazzist (Jaga Jazzist Horns) har også samarbeidet med Motorpsycho på utgivelsen In the Fishtank, utgitt av det nederlandske plateselskapet Konkurrent.

Forøvrig har alle Jaga Jazzist nåværende og tidligere medlemmer vært involvert i mange forskjellige prosjekter, som the National Bank, Thom Hell, Turboneger, Susanna and the Magical Orchestra, Shining, Thomas Dybdahl, Marit Larsen, Trondheim Jazzorkester, BigBang, Jonas Alaska, Adjágas, KILLL, Martin Hagfors, PUMA, In The Country og mye annet, samt solokarrièrene til Lars Horntveth, Mathias Eick og Martin Horntveth.

Diskografi
Jævla Jazzist Grete Stitz, Thug Records (1996)
Magazine (EP), Dbut Records (1998)
A Livingroom Hush, Warner Music Norway (2001)
Airborne/Going Down EP, Warner Music Norway (2001)
Going Down 12", Smalltown Supersound (2001)
The Stix, Smalltown Supersound / Warner Music Norway (2002)
Days 12", Smalltown Supersound (2002)
Animal Chin EP 12", Golden Standard Labs (2003)
Day (EP), (Ninja Tune) (2004)
What We Must, Ninja Tune / Smalltown Supersound / Sonet (2005)
One-Armed Bandit, (2010)Starfire, Ninja Tune / Playground (2015)Pyramid'' (2020)

Medlemmer 

 Martin Horntveth: trommer, trommemaskin og vokal (1994 -)
 Lars Horntveth: tenorsaksofon, sopransaksofon, bassklarinett, klarinett, gitar og tangenter (1994 -)
 Line Horntveth: tuba, perkusjon, fløyte, melodika og vokal (1994 -)
 Andreas Mjøs: vibrafon, gitar, trommer og elektronikk (1994 -)
 Marcus Forsgren: gitar og effekter (2010 -)
 Even Ormestad: bassgitar og tangenter (1995 -)
 Øystein Moen: tangenter (2008 -)
 Erik Johannessen: trombone og perkusjon (2005 -)

Tidligere medlemmer 

 Ivar Christian Johansen: tangenter, trompet og vokal (1994 – 2001)
 Jonas Bendiksen: tangenter (1994 – 1997)
 Lars Wabø: trombone, perkusjon og vokal (1994 -2005)
 Mads Jansen trombone (1994)
 Marius Hesby trombone (1994)
 Thomas Viken: tenorsaksofon (1994)
 Lars Erik Myran: bassgitar (1994)
 Jørgen Munkeby: altsaksofon, bassklarinett og tangenter (1995 – 2002)
 Håvard Myklebust: trombone (1996)
 Torgeir Audunson: trompet (1996–1997)
 Bjørn Strand:  tenorsaksofon (1997)
 Sjur Miljeteig: trompet (1997)
 Morten Qvenild: tangenter (2001)
 Nils Martin Larsen: tangenter (2005)
 Anders Hana: gitar og effekter (2005)
 Harald Frøland: gitar og effekter (1994-2005, 2006 -2007)
 Andreas Hessen Schei: tangenter (2002 – 2005, 2006 -2007)
 Ketil Einarsen: fløyte, tangenter og perkusjon (2002 – 2005, 2006 – 2008)
 Stian Westerhus: gitar og effekter (2008 -2009)
 Mathias Eick: trompet, kontrabass, tangenter og vibrafon (1998 - 2014)

Referanser

Eksterne lenker 
 
 
 Myspace Music

Norske jazzgrupper
Vinnere av Alarmprisen
Vinnere av Spellemannprisen
Band etablert i 1994